REGOLAMENT TAL-KUMMISSJONI (KE) Nru 1320/2006
tal-5 ta’ Settembru 2006
li jistabbilixxi regoli għat-tranżizzjoni għall-għajnuna għall-iżvilupp rurali prevista fir-Regolament tal-Kunsill (KE) Nru 1698/2005
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat it-Trattat ta’ Adeżjoni tar-Repubblika Ċeka, ta’ l-Estonja, ta’ Ċipru, tal-Latvja, tal-Litwanja, ta’ l-Ungerija, ta’ Malta, tal-Polonja, tas-Slovenja u tas-Slovakkja,
Wara li kkunsidrat l-Att ta’ Adeżjoni tar-Repubblika Ċeka, ta’ l-Estonja, ta’ Ċipru, tal-Latvja, tal-Litwanja, ta’ l-Ungerija, ta’ Malta, tal-Polonja, tas-Slovenja u tas-Slovakkja, u b’mod partikolari l-Artikolu 32(5) tiegħu,
Wara li kkunsidrat ir-Regolament tal-Kunsill (KE) Nru 1698/2005 ta’ l-20 ta’ Settembru 2005 dwar l-appoġġ għall-iżvilupp rurali mill-Fond Agrikolu Ewropew għall-Iżvilupp Rurali (FAEŻR) (1), u b’mod partikolari l-Artikolu 92(1) tiegħu,
Billi:
(1)
Ir-Regolament (KE) Nru 1698/2005 għandu japplika mill-1 ta’ Jannar 2007. Madankollu, id-dispożizzjonijiet tar-Regolament tal-Kunsill (KE) Nru 1257/1999 tas-17 ta’ Mejju 1999 dwar is-sostenn għal żvilupp rurali mill-Fond Agrikolu Ewropew għall-Gwida u Garanzija (FAEGG) (2), irrevokati mill-Artikolu 93 tar-Regolament (KE) Nru 1698/2005 mill-1 ta’ Jannar 2007, għandhom jibqgħu japplikaw għall-azzjonijiet approvati mill-Kummissjoni skond dawk id-dispożizzjonijiet qabel l-1 ta’ Jannar 2007.
(2)
Sabiex tiġi ffaċilitata t-tranżizzjoni mill-iskemi ta’ għajnuna eżistenti taħt ir-Regolament (KE) Nru 1257/1999 għall-iskema ta’ appoġġ għall-iżvilupp rurali taħt ir-Regolament (KE) Nru 1698/2005, li tkopri l-perjodu ta’ pprogrammar li jibda fl-1 ta’ Jannar 2007 (il-perjodu ta’ pprogrammar ġdid), ir-regoli ta’ tranżizzjoni għandhom jiġu adottati sabiex jiġu evitati kwalunkwe diffikultajiet jew dewmien fl-implimentazzjoni ta’ l-appoġġ għall-iżvilupp rurali waqt il-perjodu ta’ tranżizzjoni.
(3)
L-appoġġ għall-iżvilupp rurali taħt ir-Regolament (KE) Nru 1698/2005 għandu jkopri l-perjodu ta’ pprogramar ġdid, billi l-appoġġ għall-iżvilupp rurali taħt ir-Regolament (KE) Nru 1257/1999 jkopri l-perjodu ta’ pprogrammar li jintemm fil-31 ta’ Diċembru 2006 (il-perjodu ta’ pprogramar kurrenti). Skond is-sors ta’ l-iffinanzjar involvut u r-regoli ta’ l-immaniġġjar finanzjarju tiegħu fil-perjodu ta’ pprogrammar kurrenti kif previsiti fl-Artikoli 35 u 36 u l-Artikolu 47b(1) tar-Regolament (KE) Nru 1257/1999, għandha ssir distinzjoni bejn appoġġ mis-Sezzjoni tal-Garanziji tal-FAEGG ibbażata fuq approprjazzjonijiet tal-baġit mhux differenzjati u s-sena finanzjarja li tagħlaq fil-15 ta’ Ottubru 2006 fl-Istati Membri tal-Komunità kif kostitwit fit-30 ta’ April 2004 min-naħa, u appoġġ ieħor mis-Sezzjoni tal-Gwida u l-Garanziji għall-Istati Membri kollha skond l-Artikoli 29 sa 32 tar-Regolament tal-Kunsill (KE) Nru 1260/1999 tal-21 ta’ Ġunju 1999 li jistabbilixxu dispożizzjonijiet ġenerali dwar il-Fondi Strutturali (3) min-naħa l-oħra. Fil-każ ta’ l-aħħar id-data finali ta’ eliġibbiltà għall-infiq hija ffissata fid-Deċiżjonijiet li japprovaw l-appoġġ tal-Komunità.
(4)
Għall-appoġġ għall-iżvilupp rurali ffinanzjat mis-Sezzjoni tal-Garanziji tal-FAEGG u li għandu x’jaqsam ma’ l-ipprogrammar fl-Istati Membri tal-Komunità kif kostitwit fit-30 ta’ April 2004, għandhom jiġu stabbiliti dispożizzjonijiet ta’ tranżizzjoni għall-pagamenti mis-16 ta’ Ottubru sal-31 ta’ Diċembru 2006, kif ukoll għall-impenji lill-benefiċjarji fil-perjodu ta’ pprogrammar kurrenti li għalih il-pagamenti jistgħu jsiru wara l-31 ta’ Diċembru 2006 waqt il-perjodu ta’ pprogrammr ġdid.
(5)
Għal appoġġ ieħor mis-Sezzjoni tal-Gwida u l-Garanziji tal-FAEGG fl-Istati Membri kollha kkonċernati kif previst fl-Artikoli 29 sa 32 tar-Regolament (KE) Nru 1260/1999, minħabba li l-perjodi ta’ pprogrammar kurrenti u ġdid jaħbtu flimkien, mill-1 ta’ Jannar 2007 sad-data finali ta’ eliġibbiltà għall-infiq ffissata mid-Deċiżjonijiet li japprovaw l-appoġġ tal-Komunità, numru ta’ arranġamenti ta’ tranżizzjoni għandhom isiru f’termini ta’ prinċipji ġenerali u fir-rigward ta’ ċerti miżuri dwar żvilupp rurali, inklużi dawk li jinvolvu impenji multiannwali. Għal żoni żvantaġġati u agro-ambjent, l-Artikolu 5(1) tar-Regolament tal-Kunsill (KE) Nru 1782/2003 tad-29 ta’ Settembru 2003 li jistabbilixxi regoli komuni għal skemi ta’ appoġġ dirett skond il-politika agrikola komuni u li jistabbilixxi ċerti skemi ta’ għajnuna għall-bdiewa (4) jipprovdi għall-applikazzjoni ta’ prassi tal-biedja tajba fil-qafas tar-Regolament (KE) Nru 1257/1999. B’mod aktar partikolari għall-agri-ambjent, l-Artikolu 21(3) tar-Regolament tal-Kummissjoni (KE) Nru 817/2004 tad-29 ta’ April 2004 li jistabbilixxi regoli dettaljati għall-applikazzjoni tar-Regolament tal-Kunsill (KE) Nru 1257/1999 dwar is-sostenn għal żvilupp rurali mill-Fond Agrikolu Ewropew għall-Gwida u Garanzija (FAEGG) (5) jippermetti lill-Istati Membri li jestendu l-impenji agri-ambjentali fil-perjodu ta’ pprogrammar kurrenti.
(6)
Hemm bżonn li tiġi żgurata t-tranżizzjoni bejn iż-żewġ perjodi ta’ pprogrammar rigward id-deroga li tikkonċerna konformità ma’ l-istandards Komunitarji skond l-Artikolu 33l(2a) u (2b) tar-Regolament (KE) Nru 1257/1999 fir-Repubblika Ċeka, l-Estonja, Ċipru, il-Latvja, il-Litwanja, l-Ungerija, Malta, il-Polonja, is-Slovenja u s-Slovakkja (“l-Istati Membri ġodda”).
(7)
Sabiex tkun garantita implimentazzjoni aħjar tal-perjodu ta’ pprogrammar ġdid rigward l-agri-ambjent u l-benessri ta’ l-annimali, l-Istati Membri għandhom jitħallew jawtorizzaw it-trasformazzjoni ta’ impenn agri-ambjentali jew dwar il-benessri ta’ l-annimali li jkunu daħlu għalih skond ir-Regolament (KE) Nru 1257/1999 għal impenn ġdid għal perjodu ta’ bejn ħames u seba’ snin bħala regola ġenerali skond ir- Regolament (KE) Nru 1698/2005 dejjem jekk l-impenn ġdid huwa ta’ benefiċċju għall-ambjent jew għall-benessri ta’ l-annimali.
(8)
Hemm bżonn li jiġu stabbiliti regoli ta’ tranżizzjoni speċifiċi dwar infiq li għandu x’jaqsam ma’ assistenza teknika, inklużi evalwazzjonijiet ex ante u ex post għat-tipi kollha ta’ pprogrammar.
(9)
It-tranżizzjoni għall-perjodu ta’ pprogrammar ġdid għandha tiġi żgurata għal ċerti miżuri li jinvolvu impenji multiannwali skond ir-Regolament tal-Kunsill (KE) Nru 1268/1999 tal-21 ta’ Ġunju 1999 dwar l-għajnuna mill-Komunità għal miżuri ta’ qabel l-Adeżjoni għal żvilupp agrikolu u rurali fil-pajjiżi applikanti ta’ l-Ewropa ċentrali u ta’ lvant matul il-perjodu ta’ qabel l-Adeżjoni (6) fl-Istati Membri ġodda.
(10)
L-Istati Membri għandhom jiżguraw li l-operazzjonijiet ta’ tranżizzjoni jkunu definiti b’mod ċar permezz tas-sistemi ta’ l-immaniġġjar u l-kontroll tagħhom. Dan huwa partikolarment kruċjali għal ċerti tipi ta’ appoġġ fl-Istati Membri kollha għall- immaniġġjar finanzjarju sod u biex jiġi evitat kwalunkwe riskju ta’ finanzjar doppju minħabba li l-perjodi ta’ pprogrammar jaħbtu flimkien mill-1 ta’ Janar 2007 sad-data finali ta’ eliġibbiltà għall-infiq iffissata fid-Deċiżjonijiet li japprovaw l-appoġġ Komunitarju.
(11)
Tabella ta’ korrelazzjoni għal miżuri skond il-perjodu ta’ pprogrammar ġdid u dak kurrenti għandha tkun disponibbli sabiex tidentifika b’mod ċar il-miżuri għall-iżvilupp rurali matul iż-żewġ perjodi ta’ pprogrammar.
(12)
Il-miżuri previsti f’dan ir-Regolament huma skond l-opinjoni tal-Kumitat għall-Iżvilupp Rurali,
ADOTTAT DAN IR-REGOLAMENT:
TITOLU I
KAMP TA’ APPLIKAZZJONI U DEFINIZZJONIJIET
Artikolu 1
Dan ir-Regolament jistipula regoli speċifiċi biex jiffaċilita t-tranżizzjoni mill-ipprogrammar ta’ l-iżvilupp rurali skond ir-Regolamenti (KE) Nru 1257/1999 u (KE) Nru 1268/1999 għal dak stabbilit bir-Regolament (KE) Nru 1698/2005.
Artikolu 2
Għall-għanijiet ta’ dan ir-Regolament, id-definizzjonijiet li ġejjin għandhom japplikaw:
(a)
“miżuri ko-finanzjati mis-Sezzjoni tal-Garanziji tal-FAEGG” tfisser miżuri għall-iżvilupp rurali kif previsti fir-Regolament (KE) Nru 1257/1999, ko-finanzjati mis-Sezzjoni tal-Garanziji tal-Fond Agrikolu Ewropew għall-Gwida u l-Garanziji (FAEGG) u applikabbli fl-Istati Membri tal-Komunità kif stabbilit fit-30 ta’ April 2004;
(b)
“miżuri ko-finanzjati mis-Sezzjoni ta’ Gwida u/jew mis-Sezzjoni tal-Garanziji tal-FAEGG” tfisser:
(i)
miżuri għall-iżvilupp rurali kif previsti fir-Regolament (KE) Nru 1257/1999, ko-finanzjati mis-Sezzjoni ta’ Gwida tal-FAEGG, applikabbli fl-Istati Membri kollha u li għalihom japplika r-Regolament (KE) Nru 1260/1999;
(ii)
miżuri skond l-Inizjattiva Komunitarja Leader, kif previsti fl-Artikolu 20(1)(c) tar-Regolament (KE) Nru 1260/1999;
(iii)
miżuri għall-iżvilupp rurali kif previsti fir-Regolament (KE) Nru 1257/1999, ko-finanzjati mis-Sezzjoni tal-Garanziji tal-FAEGG, applikabbli fl-Istati Membri ġodda u li għalihom japplikaw l-Artikoli 29 sa 32 tar-Regolament (KE) Nru 1260/1999;
(c)
“Stati Membri ġodda” tfisser ir-Repubblika Ċeka, l-Estonja, Ċipru, il-Latvja, il-Litwanja, l-Ungerija, Malta, il-Polonja, is-Slovenja u s-Slovakkja;
(d)
“perjodu ta’ pprogrammar kurrenti” tfisser il-perjodu ta’ pprogrammar skond ir-Regolament (KE) Nru 1257/1999 li jintemm fil-31 ta’ Diċembru 2006;
(e)
“perjodu ta’ pprogrammar ġdid” tfisser il-perjodu ta’ pprogrammar skond ir-Regolament (KE) Nru 1698/2005 li jibda fl-1 ta’ Jannar 2007;
(f)
“impenji” tfisser impenji legali meħuda għal benefiċjarji ta’ miżuri għall-iżvilupp rurali mill-Istati Membri;
(g)
“pagamenti” tfisser pagamenti magħmula lil benefiċjarji ta’ miżuri għall-iżvilupp rurali mill-Istati Membri;
(h)
“impenji multiannwali” tfisser impenji li għandhom x’jaqsmu ma’:
(i)
dawn il-miżuri li ġejjin: irtirar kmieni għall-bdiewa u ħaddiema fl-irziezet, agri-ambjent u l-benessri ta’ l-annimali, tilħiq ta’ l-istandards dwar l-għajnuna lill-bdiewa, għajnuna għall-kwalità ta’ l-ikel lill-bdiewa, afforestazzjoni ta’ art agrikola, appoġġ lill-irziezet b’semi-sussistenza u appoġġ għat-twaqqif ta’ gruppi tal-produtturi;
(ii)
appoġġ permezz ta’ sussidji tar-rati ta’ interess, appoġġ permezz ta’ kiri u għajnuna lil bdiewa żgħażagħ fejn il-primjum uniku msemmi fl-Artikolu 8(2)(a) tar-Regolament (KE) Nru 1257/1999 jiġi frazzjonat f’diversi pagamenti li jitħallsu f’perjodu li ma jaqbiżx it-12-il xahar mid-data tal-ħlas ta’ l-ewwel pagament.
TITOLU II
REGOLI TRANŻIZZJONALI GĦAR-REGOLAMENT (KE) Nru 1257/1999
KAPITOLU 1
Miżuri ko-finanzjati mis-Sezzjoni tal-Garanziji tal-FAEGG
Artikolu 3
1. Pagamenti mħallsa bejn is-16 ta’ Ottubru u l-31 ta’ Diċembru 2006 skond il-perjodu ta’ pprogrammar kurrenti għandhom ikunu eliġibbli skond il-Fond Agrikolu Ewropew għall-Iżvilupp Rurali (FAEŻR) skond l-Artikolu 39(1)(c) tar-Regolament tal-Kunsill (KE) Nru 1290/2005 (7) biss jekk dawn isiru wara l-finalizzazzjoni tal-pagamenti awtorizzati skond it-tieni sentenza ta’ l-Artikolu 39(1)(a) ta’ dak ir-Regolament.
Pagamenti eligibbli msemmija fl-ewwel subparagrafu għandhom jiġu ddikjarati lill-Kummissjoni sal-31 ta’ Jannar 2007, irrispettivament mill-approvazzjoni tal-Kummissjoni tal-programm ta’ l-iżvilupp rurali kkonċernat. Il-pagament mill-Kummissjoni, madankollu, għandu jsir biss meta l-programm ikun ġie approvat.
2. L-ispiża relatata ma’ l-impenji meħuda fil-perjodu ta’ pprogrammar kurrenti bil-pagamenti li għandhom jitħallsu wara l-31 ta’ Diċembru 2006 għandhom ikunu eliġibbli skond il-FAEŻR fil-perjodu ta’ pprogrammar ġdid.
Madankollu, pagamenti li għandhom x’jaqsmu ma’ impenji mhux multiannwali meħuda sal-31 ta’ Diċembru 2006 jridu jikkonformaw mal-kundizzjonijiet għal eliġibbiltà tal-perjodu ta’ pprogrammar ġdid jekk dawn jestendu wara l-31 ta’ Diċembru 2008.
Programmi ta’ l-iżvilupp rurali għall-perjodu ta’ pprogrammar ġdid għandhom jagħmlu provvediment għall-ispiża msemmija fl-ewwel subparagrafu.
KAPITOLU 2
Miżuri ko-finanzjati mis-Sezzjoni ta’ Gwida u/jew mis-Sezzjoni tal-Garanziji tal-FAEGG
Sezzjoni 1
Regoli komuni
Artikolu 4
1. Mingħajr preġudizzju għall-Artikoli 5 u 6, l-Istati Membri jistgħu jkomplu, fil-perjodu ta’ pprogrammar kurrenti, jieħdu impenji u jħallsu pagamenti mill-1 ta’ Jannar 2007 sad-data finali ta’ eliġibbiltà għall-ispiża ffissata fid-Deċiżjonijiet li japprovaw l-appoġġ Komunitarju għall-programmi operazzjonali jew dokumenti ta’ l-ipprogrammar ta’ l-iżvilupp rurali.
Madankollu, għal xi tip ta’ miżuri jew sub-miżuri kif elenkati fl-Anness I, l-Istati Membri għandhom jibdew jieħdu impenji skond ir-Regolament (KE) Nru 1698/2005 mid-data li minnha ma jittieħed l-ebda impenn fil-perjodu ta’ pprogrammar kurrenti fuq livell ta’ programm f’konformità ma’ l-ewwel subparagrafu ta’ dan il-paragrafu.
It-tieni subparagrafu ta’ dan il-paragrafu ma jistax japplika għat-tranżizzjoni mill-Inizjattiva Komunitarja Leader għall-Assi Leader tal-perjodu ta’ pprogrammar ġdid fejn l-istrateġiji integrati għall-iżvilupp lokali, li jridu jiġu implimentati minn gruppi ta’ azzjoni lokali msemmija fl-Artikolu 62 tar-Regolament (KE) Nru 1698/2005 li huma magħżula għall-perjodu ta’ pprogrammar ġdid, huma ġodda u/jew l-istess territorju rurali ma bbenefikax mill-Inizjattiva Komunitarja Leader.
2. L-ispiża li tikkonċerna l-impenji meħuda fil-perjodu ta’ pprogrammar kurrenti bil-pagamenti li għandhom jitħallsu wara d-data finali ta’ l-eliġibbiltà għall-infiq ta’ dak il-perjodu ta’ pprogrammar għandha tkun eliġibbli skond il-FAEŻR fil-perjodu ta’ pprogrammar ġdid soġġetta għall-Artikoli 7 u 8.
Artikolu 5
1. Fil-każ ta’ miżuri dwar l-agri-ambjent u l-benessri ta’ l-annimali fl-Istati Membri ġodda, l-infiq biss li għandu x’jaqsam ma’ l-impenji meħuda sal-31 ta’ Diċembru 2006 fil-perjodu ta’ pprogrammar kurrenti li għalih il-pagamenti għandhom jitħallsu wara dik id-data għandu jkun eliġibbli skond il-FAEŻR fil-perjodu ta’ pprogrammar ġdid.
2. L-infiq imsemmi fil-paragrafu 1 għandu jkun eliġibbli skond il-FAEŻR fil-perjodu ta’ pprogrammar ġdid:
(a)
mid-data finali ta’ l-eliġibbiltà għall-infiq fil-perjodu ta’ pprogrammar kurrenti, fejn il-pagamenti jkomplu wara dik id-data; jew
(b)
minn data qabel id-data msemmija fil-punt (a) iżda wara l-1 ta’ Jannar 2007, fejn l-ammont allokat għall-programm u/jew miżura diġà ġie użat.
Programmi ta’ l-iżvilupp rurali għall-perjodu ta’ pprogrammar ġdid għandhom jagħmlu provvediment għall-infiq imsemmi fl-ewwel subparagrafu.
Artikolu 6
1. L-infiq li jsir minħabba impenji li jikkonċernaw konċessjonijiet ta’ kumpens f’żoni żvantaġġati fi Stati Membri ġodda u li jirreferi għal mhux aktar tard mis-sena 2006 jista’ jiġi dikjarat sad-data finali ta’ l-eliġibbiltà għall-infiq fil-perjodu ta’ pprogrammar kurrenti.
Madankollu, fejn l-ammont allokat għall-programm u/jew il-miżura jintuża qabel id-data finali msemmija fl-ewwel subparagrafu iżda wara l-1 ta’ Jannar 2007, l-infiq li jifdal b’referenza għall-impenji relatati għal mhux aktar tard mis-sena 2006 għandu jkun eliġibbli skond il-FAEŻR fil-perjodu ta’ pprogrammar ġdid, dejjem jekk il-programm ta’ l-iżvilupp rurali għall-perjodu ta’ pprogrammar ġdid jagħmel provvediment għal infiq bħal dan.
2. L-infiq li ġej minn impenji li jikkonċernaw konċessjonijiet ta’ kumpens f’żoni żvantaġġati fl-Istati Membri ġodda għas-snin 2007 u 2008 għandu jiġi mgħoddi lill-FAEŻR u għandu jikkonforma mar-Regolament (KE) Nru 1698/2005.
Artikolu 7
1. L-infiq li jikkonċerna impenji multiannwali minbarra dak għall-agri-ambjent u l-benessri ta’ l-annimali b’pagamenti li jridu jsiru wara d-data finali ta’ l-eliġibbiltà għall-infiq fil-perjodu ta’ pprogrammar kurrenti għandu jkun eliġibbli skond il-FAEŻR fil-perjodu ta’ pprogrammar ġdid.
2. L-infiq imsemmi fil-paragrafu 1 għandu jkun eliġibbli skond il-FAEŻR fil-perjodu ta’ pprogrammar ġdid-:
(a)
mid-data finali ta’ l-eliġibbiltà għall-infiq fil-perjodu ta’ pprogrammar kurrenti, fejn il-pagamenti jkomplu wara dik id-data; jew
(b)
mid-data qabel id-data msemmija f’punt (a) iżda wara l-1 ta’ Jannar 2007, fejn l-ammont allokat għall-programm u/jew il-miżura jkun diġà intuża.
Programmi ta’ l-iżvilupp rurali għall-perjodu ta’ pprogrammar ġdid iridu jagħmlu provvediment għall-infiq imsemmi fl-ewwel subparagrafu.
Artikolu 8
1. Għal operazzjonijiet li għandhom x’jaqsmu ma’ impenji mhux multiannwali li għalihom l-impenji lill-benefiċjarji ttieħdu qabel id-data finali ta’ l-eliġibbiltà għall-infiq fil-perjodu ta’ pprogrammar kurrenti, kwalunkwe infiq li għandu x’jaqsam ma’ pagamenti li jibqgħu mhux imħallsa wara d-data għandu jkun eliġibbli skond il-FAEŻR fil-perjodu ta’ pprogrammar ġdid minn dik id-data, sakemm:
(a)
l-awtorità kompetenti ta’ l-Istati Membri taqsam l-operazzjonijiet f’żewġ stadji finanzjarji u fiżiċi jew ta’ żvilupp distinti u identifikabbli korrispondenti għaż-żewġ perjodi ta’ pprogrammar;
(b)
il-kundizzjonijiet tal-ko-finanzjament u ta’ l-eliġibbiltà għall-operazzjonijiet fil-perjodu ta’ pprogrammar ġdid jintlaħqu.
2. Jekk il-fondi għall-perjodu ta’ pprogrammar kurrenti jintnefqu sa data qabel id-data finali msemmija fil-paragrafu 1, l-infiq relatat ma’ pagamenti li għad iridu jsiru wara dik id-data ta’ qabel għandu jkun eliġibbli skond il-FAEŻR fil-perjodu ta’ pprogrammar ġdid, sakemm il-kundizzjonijiet imniżżla fil-paragrafu 1 jintlaħqu.
3. L-Istati Membri għandhom iniżżlu fil-programmi ta’ l-iżvilupp rurali tagħhom skond il-perjodu ta’ pprogrammar ġdid jekk jużaw il-possibilitajiet imsemmija f’paragrafi 1 u 2 għall-miżuri konċernati.
Sezzjoni 2
Regoli speċifiċi għal Stati Membri ġodda
Artikolu 9
Rigward konformità ma’ l-istandards Komunitarji skond l-Artikolu 33l(2a) u (2b) tar-Regolament (KE) Nru 1257/1999, l-infiq relatat ma’ pagamenti li għad iridu jitħallsu rigward impenji lill-benefiċjarji meħuda sad-data finali ta’ l-eliġibbiltà għall-infiq fil-perjodu ta’ pprogrammar kurrenti għandu jkun eliġibbli skond il-FAEŻR fil-perjodu ta’ pprogrammar ġdid, sakemm il-programm ta’ l-iżvilupp rurali għall-perjodu ta’ pprogrammar ġdid jagħmel provvediment għal infiq bħal dan.
Artikolu 10
L-ebda pagamenti rigward il-miżuri li ġejjin m’għandhom ikunu eliġibbli skond il-FAEŻR fil-perjodu ta’ pprogrammar ġdid:
(a)
servizzi ta’ konsulenza u estensjoni agrikola kif imsemmija fl-Artikolu 33g tar-Regolament (KE) Nru 1257/1999;
(b)
komplementi għall-pagamenti diretti kif imsemmija fl-Artikolu 33h tar-Regolament (KE) Nru 1257/1999;
(c)
komplementi għall-għajnuna Statali f’Malta kif imsemmija fl-Artikolu 33i tar-Regolament (KE) Nru 1257/1999;
(d)
għajnuna lill-bdiewa full-time f’Malta kif imsemmija fl-Artikolu 33j tar-Regolament (KE) Nru 1257/1999.
KAPITOLU 3
Provvediment speċifiku għall-agri-ambjent u l-benessri ta’ l-annimali
Artikolu 11
Qabel ma jagħlaq perjodu għat-twettiq ta’ impenn meħud skond il-Kapitolu VI tar-Regolament (KE) Nru 1257/1999, l-Istati Membri jistgħu jawtorizzaw it-trasformazzjoni ta’ dak l-impenn f’impenn ġdid għal perjodu ta’ bejn ħames u seba’ snin bħala regola ġenerali taħt ir-Regolament (KE) Nru 1698/2005 sakemm:
(a)
kull tali trasformazzjoni tkun ta’ benefiċċju garantit għall-ambjent jew għall-benessri ta’ l-annimali; u
(b)
l-impenn eżistenti huwa msaħħaħ b’mod sinjifikanti.
KAPITOLU 4
Infiq taħt l-assistenza teknika
Sezzjoni 1
Infiq relatat ma’ miżuri ko-finanzjati mis-Sezzjoni tal-Garanziji tal-FAEGG
Artikolu 12
1. L-infiq relatat ma’ l-evalwazzjoni ex ante tal-perjodu ta’ pprogrammar ġdid kif imsemmi fl-Artikolu 85 tar-Regolament (KE) Nru 1698/2005 jista’ jintalab li jitħallas mis-Sezzjoni tal-Garanziji tal-FAEGG taħt il-perjodu ta’ pprogrammar kurrenti fil-limitu ta’ żmien stipulat fl-Artikolu 39(1)(a) tar-Regolament (KE) Nru 1290/2005, sakemm il-limitu ta’ 1 % msemmi fit-tieni paragrafu ta’ l-Artikolu 59 tar-Regolament (KE) Nru 817/2004 jiġi rispettat.
2. L-infiq relatat ma’ l-evalwazzjoni ex post tal-perjodu ta’ pprogrammar kurrenti kif imsemmi fl-Artikolu 64 tar-Regolament (KE) Nru 817/2004 għandu jkun eliġibbli skond il-komponent ta’ l-assistenza teknika tal-programm ta’ l-iżvilupp rurali fil-perjodu ta’ pprogrammar ġdid, sakemm jikkonforma mat-tieni subparagrafu ta’ l-Artikolu 66(2) tar-Regolament (KE) Nru 1698/2005 u sakemm il-programm jagħmel provvediment għal dan il-għan.
Sezzjoni 2
Infiq għal miżuri ko-finanzjati mis-Sezzjoni ta’ Gwida u/jew Sezzjoni tal-Garanziji tal-FAEGG
Artikolu 13
1. L-infiq skond il-perjodu ta’ pprogrammar kurrenti li jsir wara d-data finali ta’ eliġibbiltà għall-infiq ta’ dak il-perjodu ta’ pprogrammar u li jirreferi għall-operazzjonijiet koperti mill-punti 2 u 3 tar-Regola Nru 11 ta’ l-Anness mar-Regolament tal-Kummissjoni (KE) Nru 1685/2000 (8), bl-eċċezzjoni ta’ evalwazzjonijiet ex post, verifiki u tfassil tar-rapporti finali, m’għandux ikun eliġibbli skond il-FAEŻR fil-perjodu ta’ pprogrammar ġdid.
2. L-infiq skond il-perjodu ta’ pprogrammar kurrenti li jsir sad-data finali ta’ eliġibbiltà għall-infiq ta’ dak il-perjodu ta’ pprogrammar u li jirreferi għall-operazzjonijiet koperti mill-ewwel inċiż tal-punt 2.1 u mill-punt 3 tar-Regola Nru 11 ta’ l-Anness mar-Regolament (KE) Nru 1685/2000, inklużi evalwazzjonijiet ex ante msemmija fl-Artikolu 85 tar-Regolament (KE) Nru 1698/2005, għall-preparazzjoni tal-programmi ta’ l-iżvilupp rurali skond il-perjodu ta’ pprogrammar ġdid, għandu jkun, soġġett għall-kundizzjonijiet imniżżla fil-punti 2,2 sa 2,7 u 3 ta’ dik ir-Regola, eliġibbli skond il-komponent ta’ l-assistenza teknika fil-programmi operazzjonali kurrenti jew id-dokumenti ta’ l-ipprogrammar ta’ l-iżvilupp rurali.
3. L-infiq għall-valutazzjonijiet ex post tal-perjodu ta’ pprogrammar kurrenti msemmi fl-Artikolu 43 tar-Regolament (KE) Nru 1260/1999 jista’ jkun eliġibbli skond il-FAEŻR taħt il-komponent tal-programmi ta’ l-assistenza teknika fil-perjodu ta’ pprogrammar ġdid, sakemm dan ikun konformi mat-tieni subparagrafu ta’ l-Artikolu 66(2) tar-Regolament (KE) Nru 1698/2005 u sakemm il-programm jagħmel provvediment għal dan il-għan.
TITOLU III
REGOLI TA’ TRANŻIZZJONI GĦAR-REGOLAMENT (KE) Nru 1268/1999
Artikolu 14
Rigward il-miżuri msemmija fir-raba’, fis-seba’ u fl-erbatax-il inċiż ta’ l-Artikolu 2 tar-Regolament (KE) Nru 1268/1999, l-infiq relatat ma’ pagamenti li jridu jitħallsu wara l-31 ta’ Diċembru 2006 għandu jkun eliġibbli skond il-FAEŻR fil-perjodu ta’ pprogrammar ġdid sakemm il-kundizzjonijiet ta’ l-Artikolu 71(1) tar-Regolament (KE) Nru 1698/2005 jintlaħqu u sakemm il-programm skond il-perjodu ta’ pprogrammar ġdid jagħmel provvediment għal dan il-għan.
TITOLU IV
DISPOŻIZZJONIJIET FINALI
Artikolu 15
L-Istati Membri għandhom jiżguraw li l-operazzjonijiet tranżizzjonali li jaqgħu fl-ambitu ta’ dan ir-Regolament ikunu identifikati b’mod ċar permezz tas-sistemi ta’ mmaniġġjar u ta’ kontroll tagħhom.
Artikolu 16
It-tabella ta’ korrelazzjoni għall-miżuri skond il-perjodu ta’ pprogrammar kemm ġdid kif ukoll kurrenti hija mniżżla fl-Anness II.
Artikolu 17
Dan ir-Regolament għandu jidħol fis-seħħ fis-seba’ jum wara l-pubblikazzjoni tiegħu fil-Ġurnal Uffiċjali ta’ l-Unjoni Ewropea.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, 5 ta’ Settembru 2006.